Hand gered deur dit aan voet vas te werkXiao Wei se hand weer aangeheg WAARSKUWING: ‘n Foto volg onderaan die berig, maar dié foto kan sensitiewe kykers ontstel. Dokters in China het ŉ man se afgesaagde hand vir ŉ maand lank “lewend” gehou deur dit aan sy been vas te heg voordat hulle dit weer aan sy arm vasgewerk het. Xiao Wei (25) se regterarm is verlede maand deur ŉ boormasjien by sy werk in Changde, Hunan, afgesaag, het die Xiaoxiang Morning Herald, berig. Die skade was te erg om die hand dadelik weer vas te werk, en sjirurge het dit aan sy been vasgewerk sodat die herstelproses solank kon begin. Afgesnyde ledemate kan gered word indien die bloedvoorsiening binne ŉ paar uur ná amputasie herstel word. Dokters het vroeër vandeesmaand die hand verwyder en dit tydens ŉ nege uur lange operasie suksesvol aan sy arm vasgeheg. Hy sal nog ŉ paar operasies en rehabilitasie-terapie moet ondergaan om die hand se funksie te herstel.